Itä-Saksassa Dresdenin lähellä sijaitsevassa Heidenaussa on jälleen kahakoitu vastaanottokeskuksen lähellä. Äärivasemmistolaiset mielenosoittajat ottivat yhteen äärioikeistolaisiksi uskotun joukon kanssa sunnuntai-iltana mielenosoituksen jälkeen, saksalaismedia kertoi.

Itse protesti sujui rauhallisesti, mutta kahakka alkoi, kun poliisi oli saattamassa mielenosoittajia rautatieasemalle, kirjoittaa Sächsische Zeitung (siirryt toiseen palveluun). Lehden mukaan silminnäkijät kertoivat muutamista loukkaantuneista ja kahakan vastapuolena olivat todennäköisesti oikeistoradikaalit. Poliisi käytti kyynelkaasua erottaakseen ihmiset toisistaan.

Sächsische Zeitungin mukaan mielenosoitukseen osallistui 250–300 ihmistä, eikä ole selvää, kumpi puoli aloitti kahakan. Tiettävästi molemmat joukot provosoivat toisiaan. Lehti kertoo, että yhteenotto tapahtui lähellä huoltoasemaa, jonka alueelta poliisi löysi useita lyömäaseita. Tiedossa ei ole, ketkä olivat tuoneet ne paikalle.

Poliisi perusti sunnuntaina suojavyöhykkeen ympäröimään uutta vastaanottokeskusta, jonka luona kahakoitiin perjantaina ja lauantaina. Perjantai-iltana 31 poliisia loukkaantui pakolaisten tuloa vastustavassa väkivaltaiseksi yltyneessä mielenosoituksessa. Lauantaina paikalle kokoontui Reutersin mukaan noin 200 enimmäkseen humalaista mielenosoittajaa, jotka heittelivät ilotulitteita ja pulloja poliiseja päin.

Saksan varaliittokansleri Sigmar Gabriel on ilmoittanut vierailevansa Heidenaussa maanantaina. Saksa arvioi ottavansa tänä vuonna vastaan jopa 800 000 turvapaikanhakijaa.

Lähteet: Reuters